འབྲས་ལྡན་སྟོན་གྱི་བཙས་མ་བརྔས་རྗེས་སོ་ནམ་པའི་གདོང་ལ་དགའ་བའི་སྤྲོ་འཛུམ་རྒྱས་པའི་དུས་ཚིགས་དེར།རྒྱུ་བ་རས་ཀྱིས་བཟོས་པའི་དཔེ་ཁུག་ཆུང་ཆུང་ཞིག་རྒྱབ་ལ་དཔྱངས་ཏེ་དྲིན་ཆེན་ཨ་མ་དང་ལྷན་དུ་སློབ་གྲྭར་ཆས་པ་ཡིན།དེའི་དུས་ལོ་ན་བདུན་ཙམ་སོན་པའི་བྱིས་པ་བསམ་མེད་ཅིག་ཡིན་མོད།རྦ་རླབས་ལྟར་གནོན་མི་ཐུབ་པའི་དགའ་སྤྲོའི་ཚོར་བ་ཞིག་བསྣམས་ཏེ་ཨ་མའི་ལག་པར་དམ་དུ་འཇུས་ནས་སློབ་གྲྭའི་སྒོ་ཆེན་བརྟོལ།སྒོ་ཆེན་ནང་དུ་འཛུལ་བའི་ཚེ་ཐོག་མར་ཆུ་བུར་མིག་ཟུང་ར་སྐོར་ཆུང་ཆུང་གི་ག་ས་གང་ན་དཔེ་ཀློག་ལ་འཐིམ་པའི་བྱིས་པ་ཚོ་དང་ལྷག་པར་ཡར་རྒྱུག་མར་རྒྱུག་སྒོས་བདའ་འདེད་བྱེད་པའི་བྱིས་པ་པྲ་ཆལ་གྱི་རྩེད་འཇོའི་རྣམ་པར་ཕྱོགས།ཏག་ཏག་སློབ་གྲྭའི་སྒོ་གླེགས་ཐོག་མར་རྡུང་དུས་ངའི་དྲིན་ཆེན་ཕ་མས་ཀྱང་སློབ་བུ་ཆུང་ཆུང་འདི་དག་དང་མཚུངས་པར་ཤེས་བྱའི་རྒུམ་བུ་མཉམ་དུ་བཏུས་ཏེ་མ་འོངས་པར་རིག་གནས་ཡོན་ཏན་གྱི་མཁའ་དབྱིངས་སུ་ལྡིང་སྐོར་རྒྱག་པའི་རིག་པའི་བུ་རྒོད་ཅིག་ཏུ་འགྱུར་བར་རེ་བ་འཆང་གིན་ཡོད་ལས་ཆེ།